സഹോദരന് പോയി ശ്യാമള ഇനി എയ്ഞ്ചല്സിെന്റ സ്നേഹത്തണലില് പയ്യന്നൂര്: പയ്യന്നൂരിലെ എസ്. ഗോപാലകൃഷ്ണ ഷേണായി കയറില് ജീവിതം അവസാനിപ്പിച്ചപ്പോള് തുണയറ്റ സഹോദരി ശ്യാമളക്ക് തണലൊരുക്കി പയ്യന്നൂര് നഗരസഭ. വാടകവീട് ഒഴിപ്പിക്കാനെത്തിയപ്പോള് മരിച്ച നിലയില് കണ്ടെത്തിയ ഗോപാലകൃഷ്ണ ഷേണായിയുടെ സംരക്ഷണയിലായിരുന്നു അസുഖബാധിതയായ ശ്യാമള. മറ്റാരും സംരക്ഷിക്കാന് മുന്നോട്ടുവരാതായതോടെ എസ്. ശ്യാമള ഷേണായിയെ നഗരസഭ ചെയര്പേഴ്സന് കെ.വി. ലളിത ഇടപെട്ട് പഴയങ്ങാടി ഗാര്ഡിയന് എയ്ഞ്ചല്സിലേക്ക് മാറ്റുകയായിരുന്നു.ഗോപാലകൃഷ്ണ ഷേണായിയുടെ കൂടെ വാടകവീട്ടില് താമസമായിരുന്ന സഹോദരി ശ്യാമള പകല് സമയങ്ങളില് നഗരസഭയുടെ മുത്തത്തി പകല്വീടിെന്റ സംരക്ഷണയിലായിരുന്നു. സഹോദരന് മരിച്ചപ്പോള് രാത്രികാല സംരക്ഷണചുമതല ഏറ്റെടുക്കാന് മറ്റുള്ളവര് തയാറാകാത്തതിനെ തുടര്ന്നാണ് എയ്ഞ്ചല്സില് സംരക്ഷണമൊരുക്കിയത്. വെള്ളിയാഴ്ച രാവിലെ 11 ഒാടെയാണ് ഗോപാലകൃഷ്ണ ഷേണായിയെ വാടക ക്വാര്ട്ടേഴ്സില് തൂങ്ങിമരിച്ച നിലയില് കണ്ടെത്തിയത്. ഈ സമയം ശ്യാമള നഗരസഭയുടെ പകല്വീട്ടിലായിരുന്നു. കാര്യമായ ജോലിയില്ലാത്ത ഗോപാലകൃഷ്ണ ഷേണായി മൂന്നു വര്ഷത്തിലധികമായി വാടക നല്കിയില്ലെന്നു പറയുന്നു. ഇതേത്തുടര്ന്ന് കെട്ടിട ഉടമ കേസ് നല്കുകയും ഒഴിപ്പിക്കാന് വിധിയാവുകയും ചെയ്തു. ഉദ്യോഗസ്ഥര് ഒഴിപ്പിക്കാനെത്തിയപ്പോഴാണ് ഗോപാലകൃഷ്ണ ഷേണായിയെ മുറിയില് തൂങ്ങിയനിലയില് കണ്ടെത്തിയത്.